รัฐบาลไทย-ข่าวทำเนียบรัฐบาล-พม. จับมือภาคีเครือข่าย หนุนท่องเที่ยวชุมชน ดึงคู่รักปีนผาจดทะเบียนสมรส ร่วมงานสัปดาห์แห่งความรัก ณ บ้านมุง "ปีน ปั่น ปลูก ผูกใจ รักไร้พรมแดน" จ.พิษณุโลก
วันจันทร์ที่ 14 กุมภาพันธ์ 2565
พม. จับมือภาคีเครือข่าย หนุนท่องเที่ยวชุมชน ดึงคู่รักปีนผาจดทะเบียนสมรส ร่วมงานสัปดาห์แห่งความรัก ณ บ้านมุง "ปีน ปั่น ปลูก ผูกใจ รักไร้พรมแดน" จ.พิษณุโลก
พม. จับมือภาคีเครือข่าย หนุนท่องเที่ยวชุมชน ดึงคู่รักปีนผาจดทะเบียนสมรส ร่วมงานสัปดาห์แห่งความรัก ณ บ้านมุง "ปีน ปั่น ปลูก ผูกใจ รักไร้พรมแดน" จ.พิษณุโลก
วันนี้ (14 ก.พ. 65) เวลา 11.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)ลงพื้นที่จังหวัดพิษณุโลกเพื่อเป็นประธานเปิดกิจกรรม สัปดาห์แห่งความรัก ณ บ้านมุง "ปีน ปั่น ปลูก ผูกใจ รักไร้พรมแดน" พร้อมทั้งร่วมเป็นสักขีพยานการจดทะเบียนสมรสและการทําสัญญารักนิรันดร์ของคู่รัก จํานวน 21 คู่รัก อาทิ คู่รัก LGBTQ คู่รักคนพิการ คู่รักปีนผา และคู่รักปั่นจักรยาน อีกทั้งรับชมการปีนผา Heart Rock ของนายไสว เจริญศรี นายอําเภอเนินมะปรางและคู่รัก เพื่อจดทะเบียนสมรส นอกจากนี้ ยังมีกิจกรรมการปั่นจักรยานรอบบ้านมุงระยะทาง 7 กม. การปลูกต้นไม้ป่านันทนาการภูผาหินบ้านมุง การทําม็อคเทล สูตรแห่งรัก โดยเชฟธันวา มาสเตอร์เชฟไทยแลนด์ และบูธกิจกรรมและจําหน่ายสินค้าชุมชน โดยมีนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ พร้อมด้วยคณะผู้บริหารกระทรวง พม. นายรณรงค์ นครจินดา รองผู้ว่าราชการจังหวัดพิษณุโลก นางดารารัตน์ น้อยพันธ์ นายกเทศมนตรีตําบลบ้านมุง ผู้แทนหน่วยงานและภาคีเครือข่ายในพื้นที่ รวมทั้งนักปั่นจักรยาน จํานวน 100 คน เข้าร่วมงาน ณ ตําบลบ้านมุง อําเภอเนินมะปราง จังหวัดพิษณุโลก
นายจุติกล่าวว่า พื้นที่ตําบลบ้านมุง อําเภอเนินมะปราง เป็นหนึ่งในเป้าหมายสําคัญของจังหวัดพิษณุโลก ที่สนับสนุนและพัฒนาให้เป็นแหล่งท่องเที่ยวเชิงอนุรักษ์และการผจญภัยทั้งการปั่นจักรยานและการปีนผาเพื่อขึ้นไปชมทัศนียภาพบนยอดเขาหินปูนซึ่งกระทรวง พม. ได้บูรณาการร่วมกับหลายหน่วยงานและภาคีเครือข่ายของจังหวัดพิษณุโลก สําหรับการพัฒนาคนและสังคม รวมทั้งสร้างเครือข่ายให้เข้ามามีส่วนร่วมในการพัฒนาพื้นที่ตําบลบ้านมุง ทั้งนี้จึงร่วมกันจัดงานสัปดาห์แห่งความรัก ณ บ้านมุง "ปีน ปั่น ปลูก ผูกใจ...รักไร้พรมแดน" ระหว่างวันที่ 13 - 14 กุมภาพันธ์ 2565 ณ ตําบลบ้านมุง อําเภอเนินมะปราง ภายใต้แนวคิดเดือนแห่งความรักซึ่งตรงกับเดือนกุมภาพันธ์ของทุกปี ด้วยการส่งเสริมให้เห็นถึงความสําคัญของความรักทั้งความรักต่อผู้คน คนในครอบครัว ธรรมชาติ และวิถีชุมชน ผ่านกิจกรรมการท่องเที่ยวชุมชน ด้วยความงดงามของธรรมชาติที่สมบูรณ์ของบ้านมุง
นายจุติกล่าวเพิ่มเติมว่า ตนขอแสดงความยินดีกับคู่รักที่มาใช้สถานที่แห่งนี้เป็นสักขีพยานในความรักของท่านและขออวยพรให้ความรักของทุกท่านมั่นคงและยั่งยืน ทั้งนี้ ขอขอบคุณทุกๆ ฝ่าย โดยเฉพาะนายรณชัย จิตรวิเศษ ผู้ว่าราชการจังหวัดพิษณุโลก นายไกรศักดิ์ บุญทิพย์ (ครูต้อม) ผู้เชี่ยวชาญการปืนผา และทีมงานทุกท่านที่ปิดทองหลังพระ ซึ่งผาหินปูนด้านหลังนี้ ตนเห็นถึงความยิ่งใหญ่ของธรรมชาติ และอยากให้ทุกท่านได้จิตนาการว่าเป็นจุดเริ่มต้นของนวัตกรรม โดยสถานที่แห่งนี้เป็นนโยบายของรัฐบาลที่ต้องการสร้างแหล่งท่องเที่ยวควบคู่ไปกับการอนุรักษ์ธรรมชาติและสิ่งแวดล้อมให้เกิดความยั่งยืนทําให้ประชาชนมีอาชีพ มีรายได้เสริม และเป็นสถานที่ท่องเที่ยวที่สร้างความรัก ความอบอุ่น ให้กับครอบครัว โดยกระทรวง พม. ได้บูรณาการร่วมกันกับทุกกระทรวง รวมทั้งกรมกิจการสตรีและสถาบันครอบครัว (สค.) ที่มีความตั้งใจ จึงทําให้งานวันนี้เกิดขึ้นได้ ทั้งนี้ เราได้พิสูจน์ให้เห็นแล้วว่าเป้าหมายของความเสมอภาคทางเพศได้ประสบผลสําเร็จ ณ สถานที่แห่งนี้ และตราบใดที่ชีวิตจิตวิญญาณยังมีจินตนาการอยู่ ชีวิตจะไม่สิ้นหวังอย่างแน่นอน